Cointelpro

Cointelpro (sanoista ”counter intelligence program”, suom. ”vastavakoiluohjelma”) oli sarja salaisia ja usein laittomia Yhdysvaltain keskusrikospoliisi FBI:n ohjelmia, joiden tarkoituksena oli kotimaisten poliittisten järjestöjen tutkiminen, niihin soluttautuminen, niiden häpäiseminen ja niiden häiritseminen. Yhdysvaltain kansallisen turvallisuusviraston (NSA) ”Project MINARET” seurasi Vietnamin sotaa arvostelevien merkittävien yhdysvaltalaisten henkilökohtaisia yhteyksiä. Näihin lukeutui senaattoreita (kuten Frank Church ja Howard Baker), ihmisoikeusaktivisteja (kuten Martin Luther King, Jr.), toimittajia ja urheilijoita.

FBI on alusta alkaen käyttänyt salaisia ​​operaatioita kotimaisia poliittisia ryhmiä vastaan. Viralliset Cointelpro -nimityksen alla olevat salaiset operaatiot tapahtuivat kuitenkin vuosien 1956 ja 1971 välillä. Cointelpron taktiikoita käytetään vielä nykyisinkin, ja niiden on väitetty käsittävän kohteiden häpäisemistä psykologisen sodankäynnin kautta, yksityishenkilöiden tai ryhmien tahraamista käyttäen väärennettyjä asiakirjoja ja istuttamalla valheellisia raportteja mediaan, häirintää, virheellisiä vankeusrangaistuksia sekä laitonta väkivaltaa, jopa salamurhaamista. FBI:n ilmoittama motivaatio oli ”kansallisen turvallisuuden turvaaminen, väkivallan estäminen sekä olemassaolevan sosiaalisen ja poliittisen järjestyksen ylläpito”.

FBI:n asiakirjat ovat näyttäneet, että 85 prosenttia Cointelpron resursseista kohdistettiin ryhmiin ja yksityishenkilöihin, joita FBI piti ”haitallisina”. Näihin lukeutui: 
 Kommunisti- ja sosialistijärjestöjä
 Järjestöjä ja yksityishenkilöitä, jotka olivat sidoksissa vuosina 1954–1968 Yhdysvalloissa tapahtuneeseen kansalaisoikeusliikkeeseen, mukaan lukien Martin Luther King, Jr. ynnä muita, jotka olivat sidoksissa Southern Christian Leadership Conference -kansalaisoikeusjärjestöön, National Association for the Advancement of Colored People -kansalaisoikeusjärjestöön, Congress of Racial Equality -kansalaisoikeusjärjestöön ja muihin kansalaisoikeusjärjestöihin
 Musta nationalismi -ryhmiä
American Indian Movement -aktivistiliike
 Laaja kirjo New Left -nimityksen alla tunnettuja järjestöjä, kuten Students for a Democratic Society -aktivistiliike ja Weathermen-ryhmä
 Lähes kaikki Vietnamin sotaa vastustavat ryhmät, mukaan lukien yksittäisiä opiskelijamielenosoittajia, joilla ei ollut sidoksia ryhmiin
 National Lawyers Guild -yhdistys
 Järjestöjä ja yksityishenkilöitä, jotka olivat sidoksissa naisten oikeuksia ajavaan kansalaisliikkeeseen
 Nationalistiryhmiä, kuten ne, jotka halusivat itsenäisyyttä Puerto Ricolle, ”United Ireland”, sekä kuubalaisia maanpakoliikkeitä mukaan lukien Orlando Boschin Cuban Power ja Cuban Nationalist Movement
 Muita merkittäviä yhdysvaltalaisia (esimerkiksi Albert Einstein, joka oli sosialisti ja usean kansalaisoikeusjärjestön jäsen, joutui FBI:n valvonnan kohteeksi vuosina juuri ennen Cointelpron virallista perustamista). 

Loput 15 prosenttia Cointelpron resursseista käytettiin Ku Klux Klanin ja National States’ Rights Party -ryhmän kaltaisten valkoista ylivaltaa ajavien viharyhmien syrjäyttämiseen ja heikentämiseen.

FBI:n johtaja J. Edgar Hoover antoi direktiivejä Cointelpron ohjaamiseksi käskien FBI:n agentteja ”paljastamaan, häiritsemään, johtamaan harhaan, häpäisemään, neutraloimaan tai muutoin eliminoimaan” näiden liikkeiden tekemisiä ja tekemään samoin niiden johtajille. Agentti William C. Sullivan oli vastuussa Cointelprosta Hooverin alaisuudessa. Silloinen Yhdysvaltain oikeusministeri Robert F. Kennedy valtuutti joitakin näistä ohjelmista henkilökohtaisesti. Kennedy sai myöhemmin tietää, että hänkin oli ollut FBI:n valvonnan alla.

Katso myös
Agent provocateur
David Halberstam, eräs Cointelpron kohteista
Ernest Hemingway, eräs Cointelpron kohteista
Jean Seberg, eräs Cointelpron kohteista
Kylmä sota
Patriot Act
Poliisiväkivalta
The Weather Underground
W. Mark Felt, tunnettu myös nimityksellä Syvä kurkku, toimi Cointelpron ylikomisariona
Valvonta
Congress for Cultural Freedom

Lähteet

Antikommunismi
FBI
Propaganda Yhdysvalloissa
Yhdysvaltain poliittiset skandaalit
Psykologinen sodankäynti